**Pakuotės lapelis: informacija vartotojui**

**Metoprolol STADA 50 mg tabletės**

Metoprololio tartratas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

- Neišmeskite šio lapelio, nes vėl gali prireikti jį perskaityti.

- Jeigu kiltų daugiau klausimų, kreipkitės į gydytoją arba vaistininką.

- Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).

1. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra Metoprolol STADA ir kam jis vartojamas

2. Kas žinotina prieš vartojant Metoprolol STADA

3. Kaip vartoti Metoprolol STADA

4. Galimas šalutinis poveikis

5. Kaip laikyti Metoprolol STADA

6. Pakuotės turinys ir kita informacija

**1. Kas yra Metoprolol STADA ir kam jis vartojamas**

Metoprolol STADA tabletės priklauso selektyvaus poveikio beta adrenoblokatoriams. Tokie vaistiniai preparatai mažina kraujospūdį ir retindami širdies susitraukimų dažnį reguliuoja širdies ritmą.

Metoprolol STADA tabletės vartojamos:

- arterinės hipertenzijos (didelio kraujospūdžio ligai) gydymui;

- vainikinių širdies kraujagyslių ligos (krūtinės anginos, t.y. krūtinės skausmo, kuris kyla dėl deguonies trūkumo širdies raumenyje) gydymui;

- tam tikriems širdies ritmo sutrikimams, kai yra padidėjęs širdies susitraukimų dažnis (tachikardijos), gydymui;

- ūminio miokardo infarkto gydymui ir ilgalaikei antrinei profilaktikai po ūmaus miokardo infarkto;

- migrenos priepuolių profilaktikai.

**2. Kas žinotina prieš vartojant Metoprolol STADA**

**Metoprolol STADA vartoti negalima:**

- jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje) ar kitiems beta adrenoblokatoriams;

* jeigu Jums nesenai buvo įvykęs miokardo infarktas ir yra tokie simptomai kaip: širdies susitraukimų dažnis retesnis nei 45 kartai per minutę, nenormali EKG, kraujospūdis žemesnis nei 100 mmHg ar yra sunkus širdies nepakankamumas;
* jeigu jums dėl rimtų širdies ligų yra išsivystęs šokas;

- jeigu yra dekompensuotas širdies nepakankamumas (plaučių edema, kraujotakos susilpnėjimas ar žemas kraujospūdis);

- jeigu yra širdies laidumo sutrikimai, tokie kaip II arba III laipsnio atrioventrikulinė blokada;

- jeigu yra sinusinio mazgo silpnumo sindromas (sinusinio mazgo, esančio jūsų širdyje liga);

- jeigu sutrikęs impulso sklidimas iš sinoatrialinio mazgo (yra sinoatrialinė blokada);

- jeigu yra retas širdies susitraukimų dažnis (bradikardija), kai širdis susitraukia rečiau negu 50 kartų per minutę;

- jeigu yra labai žemas kraujospūdis (hipotenzija, t.y. sistolinis kraujospūdis yra mažesnis nei 90 mm Hg);

- jeigu jūsų kraujyje yra per daug rūgščių, atsiradusių dėl medžiagų apykaitos sutrikimų (metabolinė acidozė);

- jeigu per daug aktyvūs bronchai (pvz., sergant bronchine astma ar lėtine obstrukcine plaučių liga);

- jeigu progresuoja periferinių arterijų užakimas;

- jeigu vartojate monoaminooksidazės (MAO) inhibitorių (vaistų skiriamų depresijos gydymui), išskyrus MAO-B inhibitorius;

- jei yra negydomas antinksčių tumoras, kuris gamina hormonus (feochromocitoma);

- širdies susitraukimus stiprinančių β receptorių agonistų vartojimas (nuolat arba su pertraukomis).

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti Metoprolol STADA.

Specialių atsargumo priemonių reikia:

- jeigu yra I laipsnio atrioventrikulinė blokada;

- jeigu sergate nuo insulino priklausomu cukriniu diabetu bei cukriniu diabetu, kurio metu gliukozės kiekis kraujyje yra labai nestabilus (yra sunkaus hipoglikemijos priepuolio rizika). Todėl reguliariai tikrinkites gliukozės kiekį kraujyje;

- jeigu ilgai laikotės dietos arba atlikinėjate sunkius fizinius pratimus (yra sunkaus hipoglikemijos priepuolio rizika);

- jeigu yra feochromocitoma (hormonus gaminantis antinksčių šerdinės dalies auglys);

- jeigu sutrikusi kepenų funkcija;

- jeigu sergate arba sirgote žvyneline arba jeigu šia liga serga arba sirgo Jūsų kraujo giminaičiai;

- jeigu buvo pasireiškusi sunki padidėjusio jautrumo reakcija, dėl kurios Jus gydomas specifiniu jautrumą mažinančiu būdu (desensibilizuojančia terapija);

* jeigu sutrikusi periferinių arterijų (kojose/ rankose) kraujotaka;
* jeigu turite problemų dėl skydliaukės (sergate hipertireoze);
* jeigu yra reikalaujantis gydymo retas širdies susitraukimų dažnis ir/arba kitos komplikacijos;
* jeigu apsunkintai kvėpuojate dėl kvėpavimo takų spazmo (pvz.: sergate bronchine astma ar kita lėtine obstrukcine plaučių liga);
* jeigu greitu laiku būsite operuojamas, infomuokite anesteziologą, kad gydotės metoprololio tartratu, kadangi jį gali reikėti nutraukti likus kelioms paroms iki anestezijos.

Jeigu nešiojate kontaktinius lęšius, nepamirškite, kad metoprololis mažina ašarų išsiskyrimą ir dėl to gali bloginti regėjimą.

Verapamilio ar diltiazemo tipo kalcio antagonistų arba kitų vaistų, kuriais gydomos širdies aritmijos (pvz.: disopiramido) negalima švirškti į veną pacientui gydomam metoprololiu. Išimtis - jeigu jūs gydomas intensyvios terapijos skyriuje.

**Kiti vaistai ir Metoprolol STADA**

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

*Insulinas ir geriamieji antidiabetiniai vaistai*

Metoprolol STADA gali stiprinti ir ilginti kartu vartojamų insulino ar geriamųjų preparatų nuo cukrinio diabeto poveikį, maskuoti arba silpninti cukraus kiekio mažėjimo kraujyje (hipoglikemijos) simptomus, ypač dažną širdies plakimą (tachikardiją) ir rankų drebėjimą (tremorą). Vadinasi, tokio gydymo metu būtina reguliariai matuoti cukraus kiekį kraujyje.

*Širdies - kraujagyslių sistemą veikiantys vaistai (kraujospūdį mažinantys, nitroglicerinas)*

*Tricikliai antidepresantai, barbitūratai, fenotiazinas*

Kartu su Metoprolol STADA vartojant triciklių antidepresantų, barbitūratų (raminančių, migdomųjų vaistų) , fenotiazinų (vaistų traukuliams slopinti), glicerilio trinitrato (vaisto širdies ligoms), šlapimą varančių (diuretikų), kraujagysles plečiančių ar antihipertenzinių (kraujospūdį mažinančių) preparatų, gali labiau sumažėti kraujospūdis.

*Kalcio kanalų antagonistai (nifedipino tipo)*

Vartojant Metoprolol STADA ir nifedipino tipo kalcio kanalų blokatorių (kraujospūdį mažinantys vaistai), gali labai stipriai sumažėti kraujospūdis, pavieniais atvejais pasireikšti širdies nepakankamumas.

*Kalcio kanalų antagonistai (verapamilis, diltiazemas)*

*Antiaritminiai vaistai*

Jei Jūs esate gydomus Metoprolol STADA ir verapamilio arba diltiazemo tipo kalcio kanalų blokatoriais arba kitokiais vaistiniais preparatais nuo širdies ritmo sutrikimo (aritmijos), pvz., dizopiramidu, Jūsų gydytojas turi atidžiai Jus prižiūrėti, kadangi gali kristi kraujospūdis, suretėti pulsas ar pasireikšti kitoks širdies ritmo sutrikimas.

*Pastaba*

Metoprolol STADA vartojantiems ligoniams draudžiama į veną leisti verapamilio ar diltiazemo tipo kalcio kanalų blokatorių bei kitokių preparatų nuo aritmijos (pvz., dizopiramido), išskyrus pacientus, gydomus intensyviosios terapijos skyriuje.

*Širdies ir kraujagyslių sistemą veikiantys vaistai*

Kartu su Metoprolol STADA vartojant širdies glikozidų, rezerpino, alfa metildopos, guanfacino ar klonidino, gali labiau retėti širdies susitraukimai.

Metoprolol STADA ir klonidinu gydomiems pacientams, staigiai nutraukusiems pastarojo preparato vartojimą, gali labai pakilti kraujospūdis. Jei Jūs esate gydomas Metoprolol STADA ir klonidinu, pastarojo vartojimą galima nutraukti palaipsniui mažinant dozę tik praėjus kelioms dienoms po Metoprolol STADA vartojimo nutraukimo.

*Simpatomimetikai*

Kartu su Metoprolol STADA vartojant noradrenalino, adrenalino arba kitokių simpatikomimetikų (jų gali būti, pavyzdžiui, preparatuose nuo kosulio, nosies ir akių lašuose), gali gerokai padidėti kraujospūdis.

*Adrenalinas*

Metoprolol STADA vartojantys pacientai į adrenalino dozę, paprastai vartojamą alerginei reakcijai slopinti, gali reaguoti silpniau.

*Monoaminoksidazės inhibitoriai*

MAO inhibitorių kartu su Metoprolol STADA vartoti draudžiama, kadangi galima nekontroliuojama hipertenzija.

*Netiesioginio veikimo priešuždegiminiai vaistai*

Indometacinas (skausmą ar uždegimą mažinantis vaistas) ir kiti prostaglandinų sintezės inhibitoriai gali silpninti kartu vartojamo Metoprolol STADA antihipertenzinį poveikį.

*Rifampicinas ir kiti aktyvinantys enzimai*

Aktyvinantys enzimai, tokie kaip rifampicinas (vaistas tuberkuliozei gydyti), gali sumažinti metoprololio koncentraciją kraujo plazmoje ir jo antihipertenzinį veikimą.

*Cimetidinas*

Cimetidinas (vaistas skrandžio sulčių rūgštingumui mažinti) gali didinti kartu vartojamo metoprololio koncentraciją kraujo plazmoje.

*Lidokainas*

Metoprololis gali mažinti lidokaino (vaisto vietinei nejautrai sukelti ar širdies ritmo sutrikimų gydyti) išsiskyrimą iš organizmo.

*Narkotiniai vaistiniai preparatai, anestetikai*

Vartojant Metoprolol STADA kartu su narkotinėmis medžiagomis ar narkozę sukeliančiais preparatais, gali labai stipriai sumažėti kraujospūdis.

Jeigu prieš operaciją, kurios metu būtina bendroji anestezija, arba periferinio poveikio raumenis atpalaiduojančių preparatų vartojimą gydymo Metoprolol STADA nutraukti negalima, apie pastarojo preparato vartojimą reikia informuoti anesteziologą.

*Miorelaksantai (raumenis atpalaiduojantys vaistai)*

Metoprolol STADA, blokuodamas beta adrenoreceptorius, gali stiprinti periferinio poveikio raumenis atpalaiduojančių medikamentų.

*CYP 2D6 substratai*

Metoprololis yra CYP 2D6 substratas. Vaistai kurie didina ar mažina CYP 2D6 gali veikti metoprololio koncentraciją. Metoprololio koncentracija kraujo serume gali padidėti, kai kartu vartojami kiti CYP 2D6 substratai, pvz.: antiaritminiai, antihistamininiai vaistai, H2 receptorių antagonistai, antidepresantai [ SSRI (pvz.: paroksetinas, fluoksetinas, sertralinas)], antipsichotiniai vaistai ir COX-2 inhibitoriai.

Be to, alkoholis ir hidralazinas taip pat gali padidinti metoprololio koncentraciją serume.

**Metoprolol STADA vartojimas su maistu ir gėrimais**

Metoprolol Stada tabletes reikia gerti po valgio, nesukramtytas, užsigeriant pakankamu skysčio kiekiu (pvz.: viena stikline vandens). Gydymo metu draudžiama vartoti alkoholį.

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

*Nėštumas*

Nėštumo metu, ypač pirmaisiais trimis mėnesiais, metoprololio galima vartoti tik būtiniausiu atveju ir tik paskyrus gydytojui ir atsakingai įvertinus naudos ir rizikos santykį, nes nėra atlikta pakankamai tyrimų dėl metoprololio vartojimo nėštumo metu. Metoprololis praeina placentą ir slopina placentos kraujotaką, o tai gali pakenkti vaisiui. Gydymą metoproliu reikia nutraukti 48-72 valandas prieš numatytą gimdymą. Jei to neįmanoma padaryti, naujagimį reikia atidžiai stebėti 48-72 valandas po gimimo.

*Žindymo laikotarpis*

Metoprololio patenka į motinos pieną, koncentracija jame būna tokia pati kaip motinos kraujo serume. Reikia sekti, ar žindomam kūdikiui neatsiranda beta adrenoreceptorių blokados požymių. Jeigu moteris kūdikį žindo praėjus 3 – 4 val. po metoprololio vartojimo, su motinos pienu į kūdikio organizmą šio preparato patenka mažiau.

**Vairavimas ir mechanizmų valdymas**

Medikamento vartojant, ypač gydymo pradžioje ar pakeitus dozę, gali atsirasti įvairių reakcijų, dėl kurių gali kisti budrumas ir dėl to sutrikti gebėjimas vairuoti, valdyti mechanizmus arba dirbti be tvirtos atramos.

**Metoprolol STADA sudėtyje yra laktozės**

Metoprolol STADA tabletėse yra laktozės, todėl jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

**3. Kaip vartoti Metoprolol STADA**

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Dozavimas priklauso nuo ligos ir jos sunkumo. Tikslią dozę kiekvienam pacientui nustato gydytojas, atsižvelgdamas į sukeliamą poveikį.

Arterinė hipertenzija (didelio kraujospūdžio liga)

*Metoprolol STADA 50 mg*

Rekomenduojama gerti po vieną tabletę 1 – 2 kartus arba po 2 tabletes kartą per parą (atitinka 50 – 100 mg metoprololio tartrato). Prireikus paros dozę galima didinti ir vartoti po 2 tabletes 2 kartus per parą (atitinka 200 mg metoprololio tatrato).

Lėtinė stabili išeminė širdies liga (krūtinės angina)

*Metoprolol STADA 50 mg*

Rekomenduojama gerti po vieną tabletę 1 – 2 kartus arba po 2 tabletes kartą per parą (atitinka 50 – 100 mg metoprololio tartrato). Prireikus paros dozę galima didinti ir vartoti po 2 tabletes 2 kartus per parą (atitinka 200 mg metoprololio tatrato).

Širdies ritmo sutrikimai, esant padidėjusiam širdies susitraukimų dažniui

*Metoprolol STADA 50 mg*

Reikia gerti po 2 tabletes 1 – 2 kartus per parą (atitinka 100 – 200 mg metoprololio tartrato).

Migrenos priepuolio profilaktika

*Metoprolol STADA 50 mg*

Reikia gerti po 2 tabletes 1 – 2 kartus per parą (atitinka 100 – 200 mg metoprololio tartrato).

Ūminio miokardo infarkto gydymas ir ilgalaikė antrinė profilaktika po ūminio miokardo infarkto

Metoprolol STADA tabletėmis galima gydyti tik tuos ligonius, kuriems nėra beta adrenoblokatorių vartojimo kontraindikacijų.

*Ūminio miokardo infarkto gydymas*  
Ištikus ūminiam miokardo infarktui, gydymą būtina pradėti kiek įmanoma greičiau, todėl nedelsiant kreipkitės į artimiausią gydymo įstaigą.

Palaikomoji dozė

Po ūmaus miokardo infarkto gydymo fazės, pacientui skiriama palaikomoji 200 mg ar didžiausia toleruojama metoprololio tartrato dozė.

Jeigu sulėtėja širdies ritmas ir (arba) krenta kraujospūdis ir dėl to pacientą būtina gydyti arba jeigu atsiranda kitokių komplikacijų, medikamento vartojimą reikia nedelsiant nutraukti.

Tabletes reikia nuryti po valgio nesukramtytas, užsigeriant pakankamu kiekiu skysčio (pvz.: viena stikline vandens).

Jeigu gydytojo neskirta kitaip, Metoprolol STADA paros dozę reikia gerti vieną kartą per parą, geriausia ryte.

Gydymo trukmę nustato gydytojas

*PAPILDOMA INFORMACIJA*

Inkstų funkcijos nepakankamumas

Dozės koreguoti nereikia.

Kepenų funkcijos nepakankamumas

Esant kepenų funkcijos nepakankamumui vaisto biologinis prieinamumas didėja, todėl dozę reikia mažinti individualiai, priklausomai nuo klinikinės situacijos.

Senyvo amžiaus pacientai

Senyvo amžiaus pacientams vaisto dozė turi būti parenkama labai atsargiai.

**Vartojimas vaikams ir paaugliams**

Metoprololio tartrato nerekomenduojama vartoti jaunesniems kaip 18 metų vaikams, nes duomenų apie saugumą ir veiksmingumą nepakanka.

Pertraukti metoprololio vartojimą ar keisti dozę galima tik gydytojo nurodymu. Ilgalaikį šio medikamento vartojimą pertraukti arba nutraukti galima tik palaipsniui mažinant dozę, kadangi nutraukus staigiai gali pasunkėti hipertenzija, pasireikšti širdies išemija ir kartu pasunkėti krūtinės angina, ištikti miokardo infarktas.

**Ką daryti pavartojus per didelę Metoprolol STADA dozę?**

Jei pasireiškė pašaliniai reiškiniai dėl per didelės dozės pavartojimo arba jei įtariate, kad išgėrėte per didelę vaisto dozę, kreipkitės į gydytoją, kad jis nuspręstu kaip elgtis toliau.

Medikamento perdozavus, gali smarkiai sumažėti kraujospūdis ar suretėti širdies veikla , dėl kurios gali sustoti širdis, atsirasti širdies nepakankamumas, ištikti kardiogeninis šokas. Be to, gali pasunkėti kvėpavimas, susitraukti bronchai, prasidėti vėmimas, pritemti sąmonė, prasidėti išplitę traukuliai.

Vaisto perdozavus, būtina nedelsiant kreiptis į gydytoją.

**Pamiršus pavartoti Metoprolol STADA**

Negalima vartoti dvigubos dozės norint kompensuoti praleistą dozę. Tęskite gydymą taip, kaip paskyrė gydytojas.

**Nustojus vartoti Metoprolol STADA**

Ilgalaikį gydymą Metoprolol STADA pertraukti arba visiškai nutraukti reikia palaipsniui mažinant dozę, kadangi nutraukus staigiai galima širdies išemija, kartu gali pasunkėti hipertenzija ar krūtinės angina, ištikti miokardo infarktas.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Kiekvienoje dažnio grupėje nepageidaujamas poveikis pateikiamas mažėjančio sunkumo tvarka.

Nepageidaujami reiškiniai skirstomi pagal toliau nurodytas dažnio kategorijas: labai dažni (≥ 1/10), dažni (≥ 1/100 ir < 1/10), nedažni (≥ 1/1000 ir < 1/100), reti (≥ 1/10 000 ir < 1/1000), labai reti (< 1/10 000), dažnis nežinomas (negali būti įvertintas pagal turimus duomenis) .

Kraujo ir limfinės sistemos sutrikimai

Reti: sumažėjęs trombocitų ar leukocitų skaičius kraujyje (trombocitopenija ar leukopenija).

Imuninės sistemos sutrikimai

Dažnis nežinomas: beta adrenoblokatoriai gali didinti jautrumą alergenams ir sunkinti anafilaksinę reakciją. Vadinasi, pacientams, kuriems buvo pasireiškusi sunki padidėjusio jautrumo reakcija arba kuriems taikoma desensibilizacija (gydymas, kuriuo sumažinamas arba pašalinamas alerginis reaktyvumas), galima sunkesnė anafilaksinė (ūmi bendrinė alerginė organizmo reakcija) reakcija.

Endokrininiai sutrikimai

Dažnis nežinomas: Metoprolol STADA gali slėpti hipertiroidizmo (skydliaukės funkcijos padidėjimo) simptomus.

Metabolizmo ir mitybos sutrikimai

Reti: kai kuriems ligoniams pasunkėjo aiškus cukrinis diabetas arba tapo pastebimas latentinis diabetas. Po stipraus ar ilgalaikio badavimo bei sunkių fizinių pratimų Metoprolol STADA vartojantiems pacientams gali pasireikšti hipoglikemija (sumažėti cukraus kiekis kraujyje). Įspėjamieji jos simptomai, ypač dažnas širdies plakimas (tachikardija) ir rankų drebėjimas (tremoras), gali būti nepastebimi.

Dažnis nežinomas: Metoprolol STADA vartojimas siejamas su riebalų apykaitos sutrikimu. Bendras cholesterolio kiekis kraujo plazmoje paprastai būna normalus, didelio tankio lipoproteinų cholesterolio kiekis sumažėja, o trigliceridų kiekis padidėja.

Psichikos sutrikimai

Labai reti: asmenybės pokyčių (emocijų labilumas, trumpalaikis atminties praradimas).

Nervų sistemos sutrikimai

Nedažni: daugiausiai gydymo pradžioje, gali sutrikti centrinės nervų sistemos veikla: pasireiškia nuovargis, depresija, galvos svaigimas ar skausmas, konfūzija, prakaitavimas, nakties košmarai, suintensyvėja sapnai, sutrinka miegas, atsiranda haliucinacijų, dilgčiojimo jausmas galūnėse (parestezijos).

Reti: sinkopė (laikinas savaime praeinantis sąmonės netekimas).

Akių sutrikimai

Reti: akių junginės uždegimas (konjunktyvitas) arba mažiau išsiskyrė ašarų (tai svarbu žinoti kontaktinius lęšius nešiojantiems žmonėms).

Labai reti: regos sutrikimas.

Ausų ir labirintų sutrikimai

Labai reti: gali sutrikti klausa arba atsirasti spengimas ausyse.

Širdies sutrikimai

Reti: virpėjimas, bradikardija, širdies laidumo iš prieširdžių į skilvelius sumažėjimas (sutrikdavo atrioventrikulinis laidumas), pasunkėdavo širdies nepakankamumas ir kartu atsirasdavo periferinė edema ir (arba) pasunkėjęs kvėpavimas (dispnėja).

Labai reti: sunkesni krūtinės anginos priepuoliai.

Kraujagyslių sutrikimai

Dažnis nežinomas: buvo periferinės kraujotakos sutrikimo, įskaitant Raynaud‘o sindromą, pasunkėjimo atvejų.

Kvėpavimo sistemos, krūtinės ląstos ir tarpuplaučio sutrikimai

Labai reti: alerginis rinitas (alerginė sloga).

Dažnis nežinomas: pacientams, sergantiems liga, kurios metu kartojasi bronchų spazmai, ypač obstrukcine kvėpavimo takų liga, gali atsirasti dusulys, kadangi metoprololis gali padidinti kvėpavimo takų pasipriešinimą.

Virškinimo trakto sutrikimai

Nedažni: gali atsirasti trumpalaikių virškinimo trakto veiklos sutrikimo simptomų, įskaitant pykinimą, vėmimą, pilvo skausmą, vidurių užkietėjimą ir viduriavimą.

Reti: gali džiūti burna.

Kepenų, tulžies pūslės ir latakų sutrikimai

Labai reti: hepatitas (kepenų uždegimas).

Odos ir poodinio audinio sutrikimai

Nedažni: galima alerginė odos reakcija (paraudimas (eritema), niežulys, odos išbėrimas (egzantema), jautrumo šviesai padidėjimas).

Labai reti: beta adrenoblokatoriai gali skatinti arba sunkinti psoriazę, sukelti psoriazinį odos išbėrimą.

Skeleto, raumenų ir jungiamojo audinio sutrikimai

Reti: galimas raumenų silpnumas ar mėšlungis.

Labai reti: ilgalaikis metoprololio vartojimas siejamas su pavieniais artropatijos (monoartrito ir poliartrito) atvejais, t.y. sąnarių skausmais, raumenų silpnumu.

Inkstų ir šlapimo takų sutrikimai

Labai reti: kadangi pavieniais atvejais pablogėjo beta adrenoblokatoriais gydomų ligonių, kurie prieš pradedant gydyti sirgo sunkiu inkstų funkcijos nepakankamumu, inkstų funkcija, todėl gydymo Metoprolol STADA metu ją reikia tinkamai sekti.

Lytinės sistemos ir krūties sutrikimai

Labai reti: lytinio potraukio sumažėjimas ir impotencija, gali sukietėti varpa (Peyronie liga).

Bendrieji sutrikimai ir vartojimo vietos pažeidimai

Nedažni: gali šalti galūnės.

Tyrimai

Reti: gali labai kristi kraujospūdis.

Labai reti: gali padidėti kūno svoris, kraujyje padaugėti transaminazių (kepenų fermentų - gliutamato-oksalacetato transaminazės, gliutamato-piruvato transaminazės).

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu [NepageidaujamaR@vvkt.lt](mailto:NepageidaujamaR@vvkt.lt), taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Metoprolol STADA**

Šį vaistą laikykite vaikams nepastebimoje ir nepasiekiamoje vietoje.

Šiam vaistiniam preparatui specialių laikymo sąlygų nereikia.

Ant dėžutės ir lizdinės plokštelės po „Tinka iki“ nurodytam tinkamumo laikui pasibaigus, šio vaisto vartoti negalima.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Metoprolol STADA sudėtis**

1. Veiklioji medžiaga yra metoprololio tartratas. Vienoje tabletėje yra 50 mg metoprololio tartrato.

- Pagalbinės medžiagos yra kroskarmeliozės natrio druska, laktozė monohidratas, povidonas, magnio stearatas, koloidinis bevandenis silicio dioksidas, talkas.

**Metoprolol STADA išvaizda ir kiekis pakuotėje**

Metoprolol STADA 50 mg tabletės yra baltos, apvalios, su laužimo vagele iš abiejų pusių. Tabletę galima padalyti į lygias dozes.

Vienoje pakuotėje yra 20, 50 arba 100 tablečių, supakuotų į lizdines plokšteles.

Gali būti tiekiamos ne visų dydžių pakuotės.

Registruotojas ir gamintojas

STADA Arzneimittel AG

Stadastrasse 2-18

61118 Bad Vilbel

Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| UAB „STADA-Nizpharm-Baltija“  Goštauto 40A  LT-03163 Vilnius  Tel. +37052603926  el. paštas ofisas@stada.lt |

Šis pakuotės lapelis paskutinį kartą peržiūrėtas 2015-12-15

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).